<classify> UMOJA wa Maendeleo wa Wananchi kutoka Tarafa ya Suba wilayani Rorya mkoani Mara kwa kushirikiana na Halmashauri ya Wilaya ya Rorya, unatarajia kufanya harambee keshokutwa kutafuta Sh milioni 360, zitakazosaidia watoto walioshindwa kuendelea na masomo ya sekondari mwaka huu, kuanza masomo.Mwenyekiti wa Kamati ya Maandalizi ya Harambee hiyo, Chacha Nshoya, alisema jana kuwa, harambee hiyo ambayo mgeni rasmi anatarajiwa kuwa Mbunge wa Rorya, Lameck Airo, imelenga kuunganisha nguvu za jamii kuokoa watoto wa kike waliofaulu kuendelea na masomo ya sekondari wasiishie kuolewa huku wa kiume waliofaulu wakiishia katika uvuvi wa samaki katika Ziwa Victoria.Alisema kiasi cha fedha kinachotafutwa katika harambee hiyo itakayofanyika kesho kutwa saa 8: 00 mchana katika ukumbi wa Karimjee jijini Dar es Salaam ni Sh milioni 360 ili kusaidia kujenga madarasa 18. Hizi Sh milioni 360 ni wastani wa Sh milioni 20 kwa kila darasa kati ya madarasa 18 yanayohitajika katika shule sita za sekondari za Kyangombe, Nyamunga, Nyihara, Kisumwa, Waningo na Suba, alisema Nshoya. Mwenyekiti wa Umoja huo, Lucas Msimbete, alisema lengo la harambee hiyo ni kupata fedha na vifaa mbalimbali vitakavyowezesha kuboresha miundombinu ya shule za sekondari na madarasa katika tarafa hiyo ili kuwezesha watoto hao kupata haki yao ya elimu bora na kwa wakati.Msimbete ambaye pia ni Mwenyekiti wa Suba Diaspora Association for Development, alisema kwa mujibu wa takwimu za Halmashauri ya Wilaya ya Rorya, mwaka jana wanafunzi 1,246 walifaulu na kuchaguliwa kujiunga kidato cha kwanza mwaka 2019, lakini madarasa yaliyokuwapo yalikuwa na uwezo wa kuchukua wanafunzi 400. Hivyo, utaona wanafunzi 846 wanaobaki ni changamoto inayohitaji watu tuoneshe mapenzi mema na moyo wa kujitoa kusaidia kuitatua, alisema.Katibu wa Kamati ya Maandalizi, Pilly Marwa na Mjumbe wa Kamati hiyo, Francis Kibhisa, walisema kwa nyakati tofauti kuwa, uchangiaji unaweza kufanyika kwa kutoa vifaa vya ujenzi au fedha kupitia akaunti ya benki. Wananchi watakaoshindwa kufika Karimjee hasa walio nje ya Dar es Salaam wanaweza kuchangia fedha kupitia benki ya CRDB katika akaunti namba 015043173801 iitwayo Suba Education Fund na kutoa taarifa kwa viongozi wa Umoja na Kamati ya Maandalizi, alisema Pilly. Mkurugenzi wa Halmashauri ya Wilaya ya Rorya, Charles Chacha, alisema kwa simu kuwa changamoto hiyo ya upungufu wa madarasa iliwakumba wanafunzi zaidi ya 800 waliokosa nafasi kutokana na uhaba wa madarasa.  <topic>: KITAIFA 